收蜜蜂
作者：蘇轍
朝代：宋

paragraphs: 空中蜂隊如車輪，中有王子蜂中尊。
分房減口未有處，野老解與蜂語言。
前人傳蜜延客住，後人秉艾催客奔。
布囊包裹鬧如市，坌入竹屋新且完。
小窗出入旋知路，幽圃首夏花正繁。
相逢處處命儔侶，共入新宅長子孫。
今年活計知尚淺，蜜蠟未暇分主人。
明年少割助和藥，慚愧野老知利源。